ธปท.พบนักวิชาการระดมความเห็นรับมือเศรษฐกิจ
ธปท.เชิญนักวิชาการด้านเศรษฐกิจระดับแนวหน้าแลกเปลี่ยนความเห็นทางเศรษฐกิจและการดำเนินนโยบายการเงิน เพื่อนำไปปรับปรุงการทำงานในระยะต่อไป
3 ธ.ค. 2553

ธปท.เชิญนักวิชาการด้านเศรษฐกิจระดับแนวหน้าแลกเปลี่ยนความเห็นทางเศรษฐกิจและการดำเนินนโยบายการเงิน เพื่อนำไปปรับปรุงการทำงานในระยะต่อไป
ธนาคารแห่งประเทศไทย(ธปท.)รายงานว่าวันนี้(3ธ.ค.)นายประสาร ไตรรัตน์วรกุล ผู้ว่าการ และผู้บริหารระดับสูงของธปท.ได้เชิญนักวิชาการ ผู้บริหารหน่วยงานที่ดูแลด้านเศรษฐกิจ รวมถึงนักวิจัยกว่า 40 คนมาร่วมแลกเปลี่ยนความคิดเห็นในเรื่องภาพรวมเศรษฐกิจและการดำเนินนโยบายการเงิน เพื่อที่ธปท.จะได้นำความเห็นในครั้งนี้ไปทบทวนและปรับปรุงการทำงานให้มีประสิทธิภาพมากขึ้น และสอดประสานกับการดำเนินนโยบายของหน่วยงานต่างๆให้ดียิ่งขึ้น ทั้งภาครัฐและเอกชน เป็นประโยชน์ต่อการพัฒนาเศรษฐกิจให้เป็นไปในทิศทางเดียวกันต่อไป
ทั้งนี้ การหารือครั้งนี้ มีความเห็นร่วมกันว่า การใช้นโยบายการเงินภายใต้กรอบเป้าหมายเงินเฟ้อที่ธปท.ใช้อยู่ในปัจจุบัน มีความยืดหยุ่นพอเพียงต่อภาวะเศรษฐกิจในปัจจุบัน  ขณะเดียวกันสภาวะเศรษฐกิจโลกที่มีการเปลี่ยนแปลงค่อนข้างเร็ว นักวิชาการจึงเสนอให้ธปท.ควรมีเครื่องไม้เครื่องมือในการดูแลและรองรับให้เพียงพอต่อสถานการณ์ด้วย
นายประสาร ได้ชี้แจงต่อนักวิชาการว่า ในระยะข้างหน้ายังมีความไม่แน่นอนจากภาวะเศรษฐกิจและการดำเนินนโยบายของประเทศพัฒนาแล้ว โดยเฉพาะผลจากมาตรการผ่อนคลายเชิงปริมาณ(Quantitative Easing) ของสหรัฐและนโยบายอัตราแลกเปลี่ยนของประเทศต่างๆยังไม่สามารถระบุได้แน่ชัดว่าจะกระทบต่อไทยมากน้อยเพียงใด ดังนั้นในส่วนของธปท.เองก็ได้เตรียมรับมือด้วยการใช้นโยบายการเงินที่ยืดหยุ่น มีเครื่องมือที่หลากหลายเพียงพอ ตลอดจนมาตรการด้านMacro Prudentialเข้ามาเสริมกับการใช้นโยบายดอกเบี้ยเพื่อดูแลเสถียรภาพของเศรษฐกิจในภาคส่วนต่างๆไว้เช่นกัน